MVO vláde: Národný akčný plán rodovej rovnosti treba prepracovať
Tlačová správa

Občan, demokracia a zodpovednosť, Možnosť voľby, EsFem, FENESTRA, Centrum rodových štúdií, Kultúrne Združenie Rómov Slovenska, Slovensko-český ženský fond, Queer Leaders Forum, Záujmové združenie žien Aspekt, Záujmové združenie žien MYMAMY, Žena v tiesni

Bratislava 28. 4. 2010 - MVO zaoberajúce sa otázkami ľudských práv žien nesúhlasia s návrhom Národného akčného plánu rodovej rovnosti na roky 2010-2013 z dielne Ministerstva práce, sociálnych vecí a rodiny SR, o prijatí ktorého by mala v najbližších dňoch rozhodovať vláda. Dôvody svojho nesúhlasu tlmočili vláde v otvorenom liste zo dňa 31. marca 2010 a tiež na včerajšom zasadnutí Rady vlády pre rodovú rovnosť (27. 4. 2010). Navrhovaný akčný plán má podľa nich množstvo obsahových nedostatkov. MVO žiadajú vládu, aby materiál v jeho súčasnej podobe neschválila a prepracovala ho. 
„Hlavným problémom navrhovaného akčného plánu je, že mu nepredchádzala hĺbková verejná a odborná diskusia, z ktorej by bol vzišiel komplexný a koncepčný materiál pokrývajúci všetky relevantné oblasti života. Namiesto neho je na svete materiál, z ktorého nie je jasné, aké úlohy a zodpovednosti na seba jednotlivé rezorty preberajú a ani to, ako ich plnenie bude možné kontrolovať,“ uviedla Šarlota Pufflerová zo združenia Občan, demokracia a zodpovednosť, ktorá pripomienky MVO prezentovala na včerajšom zasadnutí Rady vlády pre rodovú rovnosť. 
Pre množstvo nedostatkov predloženého návrhu MVO žiadajú vládu, aby materiál v jeho súčasnej podobe neschválila, ale dopracovala ho za aktívnej účasti všetkých zainteresovaných rezortov a mimovládnych organizácií. Návrh akčného plánu sa napríklad takmer vôbec nezaoberá oblasťou zdravotníctva a reprodukčného zdravia, ktoré sú pre oblasť rodovej rovnosti kľúčové. Neobsahuje ani opatrenia na riešenie viacnásobných znevýhodnení niektorých skupín žien – napríklad rómskych žien, žien – samoživiteliek, neheterosexuálnych žien či starších žien. Taktiež opomína mnohé inštitucionálne riešenia, ako napríklad zriadenie postu podpredsedníčky vlády pre rodovú rovnosť, bez ktorých nebude možné dosiahnuť dlho očakávané zmeny v oblasti rodovej rovnosti. Rovnako neuspokojivé je riešenie otázok prístupu žien k spravodlivosti, sociálneho zabezpečenia z pohľadu jeho rodových dopadov, či otázok týkajúcich sa procesov výchovy a vzdelávania.
„Tvorbu a následné prijatie akčného plánu sme chceli vnímať ako príležitosť na diskusiu s vládou o otázkach, ktoré sú pálčivé nielen pre ženy a dievčatá, ale pre celú spoločnosť. Vláda však nepreukázala o takúto diskusiu dostatočný záujem a verejnosti nepredložila materiál, ktorý by odrážal jej hĺbkovú a systematickú snahu o riešenie stále pretrvávajúcich rodových nerovností. Je to na škodu veci. Dúfame však, že vláda sa k svojim medzinárodným a ústavným záväzkom v oblasti rodovej rovnosti postaví zodpovedne a vykoná potrebné kroky na to, aby návrh z dielne ministerstva práce prepracovala a prijala kvalitný materiál s adekvátnym finančným krytím a účasťou všetkých zainteresovaných subjektov,“ dodáva Adriana Mesochoritisová z OZ Možnosť voľby.

Kontaktné osoby a adresy:
PhDr. Šarlota Pufflerová, PhD., Občan, demokracia a zodpovednosť, pufflerova@oad.sk, 
0905 471 164
Mgr. Adriana Mesochoritisová, Možnosť voľby, adriana@moznostvolby.sk, 0911 550 195 
Mgr. Janka Debrecéniová, MJur., Občan, demokracia a zodpovednosť,  debreceniova@oad.sk, 0905 825 408